KOMMISSIONENS BESLUTNING

af 10. august 1999

om EF-tilskud til udryddelse af bluetongue i Grækenland, hvis sygdommen bryder ud igen

(meddelt under nummer K(1999) 2622)

(Kun den græske udgave er autentisk)

(1999/559/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 94/370/EF(2), særlig artikel 6, og

ud fra følgende betragtninger:

(1) Der blev fra slutningen af oktober til begyndelsen af december konstateret udbrud af bluetongue på Rhodos, Kos og Leros i præfekturerne Dodekaneserne og Samos;

(2) disse udbrud skyldtes luftbårne inficerede vektorer fra et andet land;

(3) de græske myndigheder traf en række nødforanstaltninger, og EF-tilskuddet til foranstaltningerne blev fastsat ved beslutning 1999/221/EF(3),

(4) ved Kommissionens beslutning 1999/293/EF(4) blev der truffet forebyggende foranstaltninger for flytninger af dyr af modtagelige arter og visse produkter heraf i de berørte områder;

(5) de seneste kliniske tilfælde af bluetongue blev registreret i begyndelsen af december 1998;

(6) der bør oprettes et varslingssystem, så eventuelle nye virusangreb fra udlandet kan spores så tidligt som muligt;

(7) hvis sygdommen skulle bryde ud igen, må der træffes nødforanstaltninger for at undgå yderligere spredning, ved at viruskilden fjernes;

(8) for kvægs vedkommende bør viruskilden fjernes ved at slå de kontroldyr, der har serokonverteret, og seronegative dyr, der holdes på samme bedrift, ned;

(9) for får og geders vedkommende bør viruskilden fjernes ved at slå de flokke, i hvilke sygdommen er blevet påvist, ned;

(10) disse saneringsforanstaltninger er ikke hensigtsmæssige i tilfælde af epidemi og bør derfor tages op til fornyet overvejelse, hvis der skulle opstå en sådan situation;

(11) ti udbrud på samme ø bør betragtes som en epidemi;

(12) foranstaltningerne tiI reduktion af vektorpopulationerne bør videreføres, idet de bør koncentreres på de steder, der et særligt gunstige for vektorernes reproduktion;

(13) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Grækenland indsætter fra den 1. juli 1999 grupper af kontrolkreaturer på de steder, hvor der er størst risiko for, at sygdommen bryder ud igen. Disse grupper oprettes således:

- 10 grupper af 5 dyr på Rhodos og på Kos

- 5 grupper af 5 dyr på Samos

- 2 grupper af 5 dyr på Leros.

Grækenland sender inden den 1. august 1999 Kommissionen et kort over de pågældende regioner med angivelse af de udvalgte steder.

Kontroldyr skal underkastes serologisk undersøgelse hver femtende dag, og der gives straks meddelelse til Kommissionen og medlemsstaten om enhver serokonvertering.

Artikel 2

Grækenland skal sikre:

- at alle kontrolkreaturer, der har serokonverteret, og alle seronegative kreaturer på samme bedrift(er), slås ned

- at alle får i flokke, hvor der er påvist bluetongue, slås ned.

Artikel 3

Grækenland indleder en kampagne mod vektorpopulationen ved at behandle alle reproduktionssteder for Culicoides imicola i nærheden af bedrifter, hvor der holdes eller opdrættes kvæg, med insekticider.

Artikel 4

EF-tilskuddet til de foranstaltninger, der iværksættes indtil den 15. september 1999, og som så tidligt som muligt skal påvise en eventuelt ny forekomst af bluetonguevirus og forhindre enhver ny spredning af sygdommen, fastsættes til højst 0,3 mio. EUR i alt og må højst udgøre:

- 50 % af udgifterne til serologisk undersøgelse af kontrolkreaturerne, jf. artikel 2

- 50 % af Grækenlands udgifter til udbetaling af erstatning til ejerne for nedslagning og destruktion af kontrolkreaturer, der har serokonverteret, og seronegative kreaturer på samme bedrift(er)

- 50 % af Grækenlands udgifter til udbetaling af erstatning til ejerne for nedslagning og destruktion af fåreflokke, i hvilke sygdommen er blevet påvist, dog højst ti pr. ø

- 50 % af Grækenlands udgifter til insektbekæmpelse på vektorernes reproduktionssteder

- 50 % af Grækenlands udgifter til foranstaltninger, der er iværksat efter den 8. januar 1999, og som er nødvendige for at kunne afslutte seroovervågningsprogrammet som omhandlet i bilaget til beslutning 1999/221/EF.

Artikel 5

1. EF-tilskuddet tildeles mod forelæggelse af dokumentation.

2. Den dokumentation, der er nævnt i stk. 1, skal omfatte:

a) en epidemiologisk rapport om hver bedrift, hvor der er foretaget slagtninger

b) en finansieringsrapport:

- der med hensyn til tilskuddet navnlig indeholder en oversigt over støttemodtagerne og deres adresse, antal nedslagne dyr pr. art og kategori, slagtedato, udbetalt beløb (eksklusive moms) og udbetalingsdato

- der med hensyn til andre foranstaltninger, som der ydes EF-tilskud til, indeholder en oversigt over udgifterne, herunder en beskrivelse af foranstaltningerne, og udbetalingsdato

c) en rapport, der bekræfter, at foranstaltningerne i artikel 1, 2 og 3 er gennemført.

Artikel 6

Betalingsansøgningen, der ledsages af den dokumentation, som er nævnt i artikel 5, forelægges for Kommissionen inden den 1. marts 2000.

Artikel 7

1. Kommissionen kan i samarbejde med de nationale myndigheder foretage kontrol på stedet for at sikre sig, at foranstaltningerne er blevet gennemført og udgifterne afholdt.

Kommissionen underretter medlemsstaterne om resultatet af kontrollen.

2. Artikel 8 og 9 i Rådets forordning (EØF) nr. 729/70(5) finder tilsvarende anvendelse.

Artikel 8

Denne beslutning tages op til fornyet overvejelse på Grækenlands eller Kommissionens initiativ, hvis situationen gør det berettiget at iværksætte nye foranstaltninger, og navnlig hvis der opstår en epidemi.

Artikel 9

Denne beslutning er rettet til Den Hellenske Republik.

Udfærdiget i Bruxelles, den 10. august 1999.

På Kommissionens vegne

Franz FISCHLER

Medlem af Kommissionen

(1) EFT L 224 af 18.8.1990, s. 19.

(2) EFT L 168 af 2.7.1994, s. 31.

(3) EFT L 82 af 26.3.1999, s. 44.

(4) EFT L 114 af 1.5.1999, s. 55.

(5) EFT L 94 af 28.4.1970, s. 13.